钦定古今图书集成/明伦汇编/官常典/第758卷 > 顾绳诒
## 钦定古今图书集成/明伦汇编/官常典/第758卷 > 顾绳诒

按《苏州府志》：“绳诒，字敬承，长洲人。崇祯庚午举于乡，
选授成都仁寿知县。仁寿自献贼猖獗，屡经蹂躏，既
莅任，则谨烽堠，严守备，城陴卑薄，一以信义先之。贼
势日炽，西川失守，或来说降，绳诒厉声叱曰：‘逆贼！汝
不识仁寿，顾某为何人？恨不剚刃贼腹，雪国耻，汝复
何言’！唾骂不绝口，说人亦竟去。然绳诒已知事不可”
为，驰马至学宫，从容拜先圣，望北稽颡，缢死。时甲申
七月二十日。士民感其义烈，环向而哭，瘗于龙脑桥
侧。己亥，子廷琦徒跣扶柩还郡。